Ai
7 di Otubar la organizazion Conradh na Gaeilge e la Union dai
Students in Irlande (USI) a àn inmaneât une manifestazion denant
dal Parlament de Republiche de Irlande par domandâ che il guvier che
al jessarà des prossimis elezions al puarti indenant une politiche
linguistiche che e permeti pardabon di valorizâ e di promovi il
gaelic irlandês. A peraulis, di fat, ducj a son a pro de lenghe
proprie de isule, ma intai fats si lasse che lis robis a ledin juste
de bande contrarie cemût che a mostrin vicendis capitadis ancje di
resint sei sul plan dai curricola formatîfs, sei su chel de
toponomastiche uficiâl. Cence dismenteâ che tra il 2008 e il 2015 i
fonts pe autoritât che e gjestìs lis areis là che il gaelic al è
ancjemò lenghe de comunitât (Gaeltacht) si son smiezâts passant di
45 a 22 milions di euros. Lis prossimis elezions a son duncje
calcoladis tant che un pont centrâl par savoltâ cheste situazion e
inviâ une politiche vere di normalizazion linguistiche. Ta cheste
direzion al va ancje il manifest pe lenghe presentât juste la vilie
de manifestazion di Conradh na Gaeilge, USI e altris setante
organizazions impegnadis pal irlandês. Intal document si ricuarde
ancje che invistî su la lenghe al è ancje un sburt pe ocupazion,
massime chê zovanîl.
Font:
UTV Ireland,
07/10/15
kac_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn nno_Latn unk